Amcu-staking: Lede gaan nuwe aanbod verwerpAmcu-lede verlede week in Marikana Foto: @ewnreporter op Twitter ŉ Nuwe loonaanbod wat deur platinummyne in Rustenburg in Noordwes se bestuur aan stakende Amcu-lede aangebied is, gaan verwerp word. Onderhandelinge tussen platinummaatskappye en die Association of Mineworkers and Construction Union (Amcu) het Woensdag in Pretoria afgesluit. Amcu het Donderdag gesê die nuwe loonaanbod sal vandag met sy lede in Rustenburg bespreek word, maar het bygevoeg hulle gaan die aanbod verwerp. “Die werkgewers se aanbod is nie naby aan die werkers se eis van ‘n intreesalaris van R12 500 nie, die staking sal voortduur,” het Evans Ramokga, Amcu se nasionale koördineerder, gesê. “Ons verstaan die werkgewers se siening dat hulle nie aan ons eise kan voldoen nie, maar daar is nooit aandag gegee aan ons ander voorstel om ŉ R7 500 loongaping oor drie jaar aan te pas nie.” Ramokga het gesê werkers verdien tans R5 000, en die vakbond het voorgestel dat R7 500 aangebied word en oor drie jaar aangepas word, sodat werkers uiteindelik R12 500 kan verdien. Jimmy Gama, Amcu se nasionale tesourier, het Donderdag gesê die vakbond gaan die nuwe aanbod met sy lede bespreek, maar hy is seker hulle gaan dit nie aanvaar nie. “Die werkers soek ŉ salaris van R12 500, die werkgewers se aanbod voldoen nie aan ons vereistes nie. Die aanbod sal nie deur ons lede aanvaar word nie,” het Gama gesê. Hy het gesê die vakbond sal ‘n nuwe mandaat van die werkers ontvang en ‘n voorstel aan die platinummaatskappye voorlê wanneer hulle weer Vrydag vergader. Die platinummaatskappye het Donderdag ‘n drie-jaar ooreenkoms voorgestel. Die voorstel is ‘n 9% verhoging vir A-vlak werkers, 8,5% vir B-vlak werkers en 7,5% vir C-vlak werkers in die eerste jaar. Die tweede jaar sal A-vlak werkers 8% kry, B-vlak 7,5% en C-vlak 7%. Die derde jaar sal die vlakke onderskeidelik ŉ verhoging van 7,5% , 7,5% en 7% kry. Amcu-lede van drie van die wêreld se grootste platinummyne, Impala, Lonmin en Anglo American Platinum (Amplats) het verlede Donderdag begin staak. – SAPA Lees ook: Amcu-staking: Laaste dag van gesprekke Amcu-staking gaan voort Amcu-onderhandelings duur voort Amcu-staking: Drama by Amplats Partye vergader op dag twee van Amcu-staking Amcu stem in tot verdere onderhandelinge Amcu-staking: “Lonmin het busse gestop” Stakende mynwerkers kom by Marikana-stadion byeen